זו כבר התפרקות. ריאל מדריד אירחה הערב (ראשון) בברנבאו את סוסיאדד כשהיא חייבת לנצח. לפני שברצלונה עולה לשחק לא רחוק משם מול חטאפה ואחרי שאתלטיקו מדריד וסביליה נפרדו ב-1:1, הבלאנקוס ידעו שכל תוצאה אחרת תפגע בסיכויים שלהם להישאר קרובים לפסגה, אבל שלושה ימים אחרי ה-2:2 המאכזב מול ויאריאל, הם שוב נכשלו עם הפסד 2:0 ביתי.
מרסלו איבד כדור בצורה טפשית כבר בדקה השנייה, קאסמירו הכשיל את מיקל מרינו, ואת הפנדל הפך וויליאן ז'וזה לשער הראשון (3). הקהל הגיב בשריקות בוז למגן הברזילאי, שאיבד מאותו רגע את הריכוז והרבה לטעות. ריאל נראתה רע וגם החמיצה המון, אבל סוסיאדד הייתה קרובה יותר לשני שלה מאשר הקבוצה של סנטיאגו סולארי לשוויון.
אם היכולת החלשה לא הספיקה, אז לוקאס ואסקס הורחק בדקה ה-61 אחרי כרטיס צהוב שני טפשי והשאיר את ריאל בעשרה שחקנים. המשחק נפתח וקיבל קצב מטורף, ובדקה ה-83 רובן פארדו הגיע מאחור כדי לנגוח פנימה את ה-0:2, שהרחיק את הקבוצה שלו מהתחתית.
מסתבר שגם בספרד אפקט משחק הבכורה של המאמן עובד. סוסיאדד הגיעה למשחק אחרי שפיטרה את המאמן אסייר גריסטאנו, בעקבות ארבעה הפסדים רצופים שהותירו אותה במרחק שלוש נקודות מהקו האדום לפני המשחק. אימנול אלגואסיל במשחקו הראשון על הקווים נתן לה אופטימיות לקראת ההמשך.
לא הספיק. עכשיו, כשסולארי כבר לא מושלם בברנבאו, הוא יקווה שהמדרידאית הקטנה חטאפה תגלה סולידריות, כי אם ברצלונה תנצח אותה, היא תברח מריאל לפער של עשר נקודות.
דקה 3': שער! 0:1 לריאל סוסיאדד. קאסמירו תפס בידו של הקטור מורנו ברחבה, השופט הצביע על הנקודה הלבנה. וויליאן ז'וזה לא התבלבל ובעט כדור חזק וגבוה פנימה. מרסלו, שהיה אחראי על איבוד הכדור שהוביל לפנדל, ספג שריקות בוז מהקהל בברנבאו.
7': ריאל נראתה מבוהלת. מתפרצת של סוסיאדד הסתיימה רק במזל בקרן אחרי התערבות של דני קרבחאל ברגע האחרון.
8': מרסלו כמעט כיפר. המגן הכניס כדור רוחב מצוין לתוך הרחבה, ויניסיוס השאיר לקארים בנזמה בנגיעה, אבל הצרפתי בעט ממצב מצוין החוצה.
15': ויניסיוס פרץ לתוך הרחבה וניסה להקפיץ מעל ג'רומינו רולי, שבקצות האצבעות ומנע שער.
23': בנזמה ניסה שוב, הפעם דייגו יורנטה בלם אותו לקרן. במהלך הבא לוקה מודריץ' ניסה בבעיטה מרחוק, רולי היה במקום.
45': התקפה יפה של ריאל הסתיימה בניסיון הגבהה של לוקאס ואסקס. הכדור עשה קשת גדולה מעל רולי ובדרך למטה פגע בקורה, לפני שהורחק.
46': ההתקפה הראשונה של המחצית השנייה כמעט הובילה לשני של סוסיאדד, אבל ההגבהה של וויליאן ז'וזה הורחקה ברגע האחרון לקרן.
50': מיקל מרינו במהלך נפלא השאיר את אויארסאבל לבד לגמרי ברחבה. הקשר לא הצליח בשני ניסיונות לעשות מזה שער. החמצה פשוט ענקית.
51': ויניסיוס במבצע גדול סיים דאבל-פס עם בנזמה בבעיטה מתוחכמת שכמעט גירדה את העמוד - אבל מבחוץ.
53': מהלך נפלא של עדנאן ינוזאי. הבלגי נכנס למרכז מימין וסובב בשמאל כדור שהלך החוצה, סנטימטרים מהעמוד הימני של קורטואה.
61': כרטיס אדום לריאל. לוקאס ואסקס עם עבירה מטופשת במרכז המגרש ספג צהוב שני והורחק.
63': ויניסיוס עם פריצה גדולה ניסה לעבור את רולי, שהקצה של הקצה של הציפורניים שלו נגע בכדור - וזה הספיק לשופט כדי לא לשרוק לפנדל.
65': הזדמנות כפולה לריאל, אבל רולי לקח את שני הניסיונות - פעם של ויניסיוס ופעם של ראמוס, שגם הוסיף נגיחה מסוכנת לידיים של השוער אחרי חצי דקה.
83': שער! 0:2 לסוסיאדד. רובן פארדו המחליף הגיע מאחור להגבהה של וויליאן ז'וזה ונעץ את זה פנימה בנגיחה - יופי של שער ויופי של ניצחון לסוסיאדד.
ריאל מדריד: תיבו קורטואה; דני קרבחאל, רפאל וראן, סרחיו ראמוס, מרסלו (סרחיו רגיליון, 77); טוני קרוס (דני סבאיוס, 80), קאסמירו (איסקו, 58), לוקה מודריץ'; ג'וניור ויניסיוס, קארים בנזמה, לוקאס ואסקס (הורחק, 61).
ריאל סוסיאדד: ג'רומינו רולי; אריץ אלוסטונדו (חוסבה סלדואה, 69), דייגו יורנטה, הקטור מורנו, אייהן מונוס (איגור סובלדיה, 84); אסייר יראמנדי, דויד סורוטוסה, מיקל מרינו (רובן פארדו, 73), מיקל אויארסאבל; עדנאן ינוזאי, וויליאן ז'וזה.